和集賢相公攝事出郊
作者：夏竦
朝代：宋

paragraphs: 台衮承嚴祀，傳呼出禁城。
扢壇將錯事，總駟暫觀耕。
盈止踰周頌，康哉叶舜賡。
滿篝登大穟，首種達初萌。
行饁家爲黍，要朋戶捧罌。
川長應萬耦，樹密盡三荆。
有相神休茂，多歡國譽榮。
餘糧充近甸，遺秉富陪京。
碓罷舂粱熟，機閑織素成。
休牛鳴笛起，會績遠燈明。
路有遺金在，村無吠犬驚。
熙熙難徧紀，徒仰泰階平。